Sexskandalen i Venstre: Politiet sikrer spor på hotellet
- Politiet gjør undersøkelser på hotellet nå, sier Tina Cosette Norden Asbjørnsen, daglig leder ved hotellet, til VG Nett. Onsdag morgen har teknikerne gått gjennom andre etasje på hotellet i Sand i Suldal. Onsdag ettermiddag undersøker de tredje etasje. Asbjørnsen sier hun ikke hørte noe om den påståtte voldtekten før det ble kjent på nyhetene tirsdag kveld. Da sa Venstre på en pressekonferanse at deres nestleder, Helge Solum Larsen, hadde trukket seg etter at en 17 år gammel jente fra partiet hadde anmeldt ham for voldtekt. Senere ble den tidligere Venstre-toppen siktet.Politiet har også gjort beslag i etterforskningen. Det opplyste politiet på en pressekonferanse om saken i Haugesund onsdag. Ifølge NTB ønsker de ikke å utype hva det dreier seg om eller hvor beslagene er gjort. Ifølge Dagbladet.no har politiet ransaket et hus. Den påståtte voldtekten skal ha skjedd på et hotellrom, ifølge politiet. Jenta skal ha blitt funnet gråtende og beruset i hotellgangen natt til søndag. Mange på hotellet Nestleder i Venstre, Helge Solum Larsen, har ifølge gruppeleder Per A. Thorbjørnsen i Stavanger Venstre innrømmet å ha sex med den 17 år gamle jenta, men benekter voldtekt. Han trakk seg tirsdag fra alle verv. Politiet prioriterer nå å skaffe oversikt over hvem som var på hotellet og vil så foreta vitneavhør, ifølge Aftenbladet.no. Det var mye folk på hotellet da voldtekten skal ha skjedd. - Vi vil prioritere avhør av siktede når han medisinsk sett er klar for det. Det er ikke tatt stilling til hvor dette avhøret skal foretas, opplyste politiadvokat Elisabeth Rød og etterforskningsleder Lars Ivar Grønnaleite i Haugaland og Sunnhordland politidistrikt på pressekonferansen. På sykehus Helge Solum Larsen har vært nestleder i Venstre siden 2010, og har siden 1991 sittet i bystyret i Stavanger. Han skal nå være innlagt på sykehus og vil bli avhørt når helsetilstanden hans tillater det. Hans advokat Inger Marie Sunde sier at hun ikke vil gi flere kommentarer til pressen før hun har fått snakket med klienten sin, som onsdag morgen fremdeles er innlagt på sykehus. - Jeg vurderer dette fortløpende, men før det blir aktuelt å si noe til pressen vil jeg møte ham og ha en lengre, god samtale, sier hun til VG Nett. (VG Nett / NTB)
Krimteknikere undersøker onsdag ettermiddag Ryfylke Fjordhotell der den påståtte voldtekten skal ha funnet sted.